Els dies de descans s'esgoten i toca tornar a la rutina i a les obligacions diàries.
Les vacances d'estiu són molt valuoses per desconnectar i recarregar piles, però també comporten una alteració dels hàbits diaris, com ara menjar de manera desordenada, fora de casa i/o en excés, o dormir més o menys de l'habitual.
Malgrat això, recuperar la normalitat no ha de suposar una experiència negativa o estressant.
Per fer-ho amb una actitud positiva i forces renovades, podeu seguir algunes recomanacions.
El primer pas és planificar la tornada.
Deixar algun dia lliure entre el retorn a la vostra residència habitual i la reincorporació a la feina, us permetrà organitzar-vos amb temps.
Recuperar els hàbits de son uns dies abans també és fonamental, ja que durant els dies de descans és freqüent anar a dormir i llevar-se més tard.
Convé, per tant, modificar els horaris de forma progressiva i evitar els estats de cansament i fatiga.
Procureu que els infants també ho facin abans que comenci el curs.
Gaudir d'un descans suficient és necessari per mantenir una bona salut.
Quan us reincorporeu al vostre lloc de treball, feu-ho amb una actitud positiva.
Concentreu-vos en els aspectes més favorables i intenteu incorporar petits canvis que els potenciïn.
Si us trobeu feina acumulada, manteniu la calma i prioritzeu les tasques més importants.
Recolzeu-vos en els vostres companys i afavoriu el treball en equip.
Posar en marxa nous projectes pot ser una bona estratègia per motivar-vos.
Si teniu fills i filles, animeu-los perquè comencin el nou curs amb il·lusió i incidiu en els aspectes positius del retorn a les aules, com ara retrobar-se amb els companys i companyes, i aprendre coses noves.
D'altra banda, penseu que tornar a les obligacions diàries no vol dir renunciar a fer allò que us agrada.
Convé que trobeu un espai diari o setmanal per fer activitats que us facin sentir bé, com ara llegir, pintar, practicar algun esport, anar a veure una exposició, o reunir-vos amb amics o familiars.
Una alimentació equilibrada i variada és essencial per a una bona qualitat de vida.
El lleure estival convida a menjar més sovint fora de casa i de forma irregular.
Respecteu l'horari i el nombre d'àpats (entre tres i cinc al dia) i aprofiteu al màxim els productes estacionals i de proximitat, sobretot les fruites i les verdures.
Si vosaltres (o els vostres fills i filles) porteu el dinar de casa en carmanyoles, elaboreu àpats equilibrats i respecteu les mesures higièniques i sanitàries bàsiques.
El més pràctic és preparar plats únics que incloguin farinacis o llegums i verdures, i convé acompanyar-los preferentment amb amanida, fruita fresca, pa i aigua.
També cal assegurar-se que les carmanyoles són netes i aptes per a microones, i col·locar-les preferiblement en una bossa o portacarmanyoles isoterma.
Aprofiteu que els dies encara són llargs i la temperatura, agradable, per posar-vos en marxa i fer activitat física.
L'objectiu és sumar 30 minuts al dia (60 en el cas dels infants), almenys cinc dies a la setmana.
Desplaceu-vos a peu o en bicicleta, pugeu i baixeu escales en lloc d'agafar l'ascensor, apunteu-vos a un equipament esportiu o a un centre cívic, i gaudiu del lleure actiu.
En el cas dels infants, limiteu l'estona d'estar asseguts davant la televisió o d'altres pantalles (ordinador, jocs...) i a l'hora de triar les activitats extraescolars del nou curs, opteu per les que siguin més actives: els ajudaran a millorar el rendiment escolar i a créixer amb bona salut.
Abans que comenci el curs escolar, prepareu amb temps el material necessari per als vostres fills i filles.
La tria de la motxilla és especialment important ja que pot influir en l'aparició del dolor d'esquena.
Opteu per les que es poden graduar segons l'alçada, amb dos tirants gruixuts i amples i un respatller encoixinat.
Convé que no superin el 10% del pes corporal del nen o nena, que se situïn en la zona lumbar i que es portin penjades a les dues espatlles per equilibrar el pes.
Tingueu en compte que les motxilles amb rodes tenen l'avantatge de no sobrecarregar l'esquena, però si la força que realitza l'infant per estirar-la no és uniforme poden sobrecarregar més un costat que l'altre.
La tornada a la normalitat també és un bon moment per fer salut: milloreu-la amb l'abandonament d'hàbits perjudicials, com el consum de tabac, alcohol o altres drogues, i manteniu-la al dia tant amb la realització de les visites mèdiques periòdiques que siguin necessàries com amb la revisió de les vacunacions de tota la família.
I recordeu: sense rutina i obligacions diàries, les vacances no tindrien valor!